b"\n_START_ARTICLE_\nGesta Comitum Barchinonensium\n_START_SECTION_\nRedaccions\n_START_PARAGRAPH_\nLa redacci\xc3\xb3 primitiva (coneguda per les sigles GCBI) en llat\xc3\xad s'inicia amb la llegenda de Guifr\xc3\xa9 el Pil\xc3\xb3s i arriba fins a la mort del comte Ramon Berenguer IV de Barcelona, pare del rei Alfons el Cast. Aquesta redacci\xc3\xb3 inicial va ser escrita per un mateix autor en tres fases i fou finalitzada entre el 1162 i el 1184. Posteriorment, fou continuada entre el 1200 i el 1208 i compr\xc3\xa8n el regnat d'Alfons el Cast. Una segona addici\xc3\xb3 fou redactada entre el 1214 i el 1218, i abasta el regnat de Pere el Cat\xc3\xb2lic i la minoria d'edat de Jaume el Conqueridor. Finalment, una tercera addici\xc3\xb3 fou redactada entre 1270 i 1275 i compr\xc3\xa8n tot el regnat de Jaume el Conqueridor._NEWLINE_La redacci\xc3\xb3 interm\xc3\xa8dia (coneguda per les sigles GCBII) fou completada entre el 1268 i el 1270; est\xc3\xa0 basada en la GCBI i complementada amb dades dels Cronicons Rivipullensis, del poema In laudem d'Oliba, de la Brevis historia monasterii Rivipullensis i de la De rebus Hispaniae de Rodrigo Xim\xc3\xa9nez de Rada. De la redacci\xc3\xb3 interm\xc3\xa8dia GCBII se'n va fer una traducci\xc3\xb3 redu\xc3\xafda al catal\xc3\xa0 (coneguda per les sigles GCBIII) vers el 1268-1283. _NEWLINE_La redacci\xc3\xb3 final (coneguda per les sigles GCBIV) est\xc3\xa0 feta basant-se en la redacci\xc3\xb3 interm\xc3\xa8dia GCBII i compr\xc3\xa8n el per\xc3\xadode que abasta fins al 1299, i fou redactada entre el 1303 i 1314. Posteriorment, la cr\xc3\xb2nica oficial de la dinastia comtal barcelonina, anomenada des de la uni\xc3\xb3 din\xc3\xa0stica com a casal d'Arag\xc3\xb3, fou continuada durant el regnat de Pere el Cerimoni\xc3\xb3s en les \xc2\xabCr\xc3\xb2niques dels reis d'Arag\xc3\xb3 e comtes de Barcelona\xc2\xbb."